**Səlim Qasım oğlu Qasımov** (15 noyabr 1907, Ramana, Bakı qəzası – 26 iyul 1957, Bakı) — Azərbaycan-sovet mühəndisi və dövlət xadimi, Azərbaycan SSR yerli sənaye komissarı və naziri (1938–1953, 1953–1956), Azərbaycan SSR Sənət Kooperasiyası idarə heyətinin sədri (1956–1957).

Həyatı
------

Səlim Qasımov 1907-ci ildə Bakı qəzasının Ramana kəndində neftçi Qasım Qasımovun ailəsində anadan olmuşdur. 1915-ci ildə kənd məktəbinə daxil olmuş, 4 ildən sonra, 12 yaşında məktəbi dayandırıb işləməyə məcbur olmuşdur. 1921-ci ildə o, Ramanada mexaniki emalatxanada tornaçı şagirdi işləməyə başlamışdır. Bu illərdə o, Lenin komsomolu sıralarına qoşulmuş, emalatxananın komsomol bürosunun üzvü seçilmişdir. 1924-cü ildə axşam növbəsi işçi fakültəsinə[ru] girmiş, burada akademik komissiyanın üzvü, qrup rəhbəri olmuşdur. İşçi fakültəsini bitirdikdən sonra o, neft mühəndisi olmaq üçün 1928-ci ildə Moskvaya gedərək akademik Qubkin adına Moskva Neft İnstitutunda təhsil almış, qrup rəhbəri və istehsalat təcrübəsi keçən qrupun başçısı olmuşdur. 1932-ci ildə institutu bitirdikdən sonra Bakıya qayıdaraq Budyonnı adına neftayırma zavodunda işə başlamış, ilk aylarda zavod laboratoriyasının mühəndisi, sonra laboratoriyanın müdiri, neftayırma qurğusunun mühəndisi və qurğunun briqadiri vəzifələrində çalışmışdır. 1935-ci ildə zavodun partiya komitəsinin və mühəndis-texniklər bölməsi bürosunun üzvü seçilmişdir.

1935-ci ildə Səlim Qasımov Sovet Ordusunda hərbi xidmətə çağırılmış və Qırmızı bayraqlı Əlahiddə Uzaq Şərq ordusu[ru] sıralarına keçirilmişdir. Bir il sonra Uzaq Şərqdən Bakıya qayıdaraq yenidən Budyonnı adına zavodda işləməyə başlamışdır. 1937-ci ilin may ayında SSRİ Xalq Ağır Sənaye Komissarlığının əmri ilə Frunze adına kükürd turşusu zavodunun, 1937-ci ilin sonlarına yaxın isə Caparidze adına neftayırma zavodunun direktoru təyin edilmişdir.

Səlim Qasımov uzun illər Azərbaycan SSR yerli sənayesi nazirinin müavini və yerli sənaye naziri (1938-ci ildən), ömrünün sonlarına yaxın isə Azərbaycan SSR Sənət Kooperasiyası idarə heyətinin sədri vəzifələrində işləmişdir. O, 1927-ci ildən Sovet İttifaqı Kommunist Partiyasının üzvü olmuş, SSRİ Ali Soveti və Azərbaycan SSR Ali Sovetinə deputat seçilmiş, Azərbaycan Kommunist Partiyası Mərkəzi Komitəsinin üzvü olmuşdur.

Səlim Qasımov 26 iyul 1957-ci ildə vəfat etmişdir.

### Ailəsi

Valideynləri — Qasım Qasımov, Hörmət Qasımova

Həyat yoldaşı — Ağaxanım Qasımova

Övladları — Müslüm, Kərim, Vaqif, Rəfiqə, Rafiq, Ramiz və Rauf

Təltifləri
----------

* "Qırmızı əmək bayrağı" ordeni — 27 aprel 1940
* "Şərəf nişanı" ordeni — 25 fevral 1946
* "Qafqazın müdafiəsinə görə" medalı
* "1941-1945-ci illər Böyük Vətən müharibəsində Almaniya üzərində qələbəyə görə" medalı

İstinadlar
----------

1. 1 2  Səlim Qasьmovic Qasьmov // Qommunist. № 268 (5196). 21 nojabr 1937. S. 3.
2. 1 2  С. Г. Гасымов // Коммунист. № 176 (10512). 28 июл 1957-ҹи ил. С. 4.
3. ↑  Qasımov Səlim Qasım oğlu // Fəxri Xiyaban. Bakı: Heydər Əliyev Fondu. 2007. səh. 118.

Xarici keçidlər
---------------

* "Salim G Gasymov" (ingilis). Find a Grave. İstifadə tarixi: 18 yanvar 2022.
* "Касумов Селим Касумович" (rus). Память народа. İstifadə tarixi: 1 iyul 2022.

| ⛭Azərbaycan Azərbaycanın yerli sənaye nazirləri Azərbaycan |
| --- |
| Azərbaycan SSR | 

|  |  |
| --- | --- |
| Xalq yerli sənaye komissarları | 
* Hüseynbala Ağaverdiyev (1935–1937)
* Zəkəriyyə Balaxlinski (1937–1938)
* Səlim Qasımov (1938–1946)

 |
| Yerli sənaye nazirləri | 
* Səlim Qasımov (1946–1953, 1953–1956)
* Cəmaləddin Maqomayev (1953)
* Qurban Xəlilov (1956–1958)
* Davud Məmmədov (1958–1963)
* Ramazan Məmmədli (1965–1975)
* Əlibala Əsədullayev (1975–1979)
* Ayaz Mütəllibov (1979–1982)
* Sənan Axundov (1982–1987)
* Həbib Fətəliyev (1987–1989)
* Ağababa Abdullayev (1989–1991)

 |
| Məişət xidməti vəyerli istehsal nazirləri | 
* Davud Məmmədov (1963)
* Nəbibə Həsənova (1963–1964)

 |

 |
| Azərbaycan Respublikası | 

|  |  |
| --- | --- |
| Yerli sənaye nazirləri | 
* Ağababa Abdullayev (1991)

 |

 |